## Naredba o izmjenama i dopunama Naredbe o homologaciji zamjenskih sustava za smanjenje buke

### NN 203/2003 (29.12.2003.), Naredba o izmjenama i dopunama Naredbe o homologaciji zamjenskih sustava za smanjenje buke

# DrŽavni zavod za normizaciju i mjeriteljstvo

3255

Na
temelju članka 17. Zakona o tehničkim zahtjevima za proizvode i ocjeni
sukladnosti (»Narodne novine« broj 158/03) ravnatelj Državnog zavoda za
normizaciju i mjeriteljstvo donosi

## NAREDBU

### O IZMJENAMA I DOPUNAMA NAREDBE O HOMOLOGACIJI ZAMJENSKIH SUSTAVA ZA SMANJENJE BUKE

1. U Naredbi o homologaciji zamjenskih sustava za sma­njenje
buke (»Narodne novine« broj 70A/01), iza točke 2. dodaje se nova točka 2.1 koja
glasi:

»Odredbe ove naredbe ne primjenjuju se na sustave za
smanjenje buke namijenjene ugradbi na tipove vozila koji su se prestali
proizvoditi prije 1. siječnja 1983. godine i na vozila koja neće biti
registrirana i neće se upotrebljavati u javnom cestovnom prometu (npr.
natjecateljska vozila).«

2. U točki 3. u prvoj rečenici iza riječi »buke«
dodaje se tekst »osim navedenih u točki 3.1«.

3. Iza točke 3. dodaje su nova točka 3.1 koja glasi:

»Zamjenski sustavi za smanjenje buke kategorija A i
B, prema definiciji u točki 1. Priloga 2. ove naredbe, moraju zadovoljavati
zahtjeve iz točke 2. toga priloga ili točke 3. ove naredbe.«.

4. Točka
5. mijenja se i glasi:

»Ispitivanje
zamjenskih sustava za smanjenje buke, osim sustava kategorija A i B, u smislu
ove naredbe mora biti u skladu s Pravilnikom ECE R 59.00 i može ga provoditi
samo ovlaštena pravna osoba koja udovoljava zahtjevima toga pravilnika.

Ispitivanje
zamjenskih sustava za smanjenje buke kategorija A i B mora biti u skladu s
odredbama u Prilogu 2. ove naredbe, a može ga provoditi ovlaštena pravna osoba
za homologaciju tipa vozila.«

5. U točki
7. mijenja se broj »Narodnih novina« u »(15/02, 88/02, 28/03 i 164/03)« i
dodaje novi stavak koji glasi:

»Provjera
sukladnosti zamjenskih sustava za smanjenje buke kategorija A i B, provodi se
prema postupku koji je propisan u Prilogu 2. ove naredbe.«

6. U
Prilogu 1., u točki 3.1 briše se riječ »vozila« i u točki 6.2.1.2 riječ
»zamjenski«.

7.
Dodaje se novi »Prilog 2.«, koji je sastavni dio ove nared­be.

8. Ova
naredba stupa na snagu osmog dana nakon objave u »Narodne novinama«.

Klasa:
011-02/03-03/9
Urbroj: 558-04/13-03-1
Zagreb, 16. prosinca 2003.

Ravnatelj Državnog zavoda
za normizaciju i mjeriteljstvo
**dr. sc. Jakša Topić, dipl. ing.,** v. r.

PRILOG 2

DEFINICIJE,
ZAHTJEVI, ISPITIVANJE
I POTVRĐIVANJE I PROVJERA SUKLADNOSTI ZAMJENSKIH SUSTAVA ZA SMANJENJE BUKE
KATEGORIJA A I B

I. DEFINICIJE KATEGORIJA
ZAMJENSKIH SUSTAVA

Kategorija A: Zamjenski
sustavi za smanjenje buke namijenjeni za tipove vozila koji su se proizvodili
od 1. siječnja 1983. do 31. prosinca 1990. godine.

Kategorija B: Zamjenski
sustavi za smanjenje buke namijenjeni za tipove vozila koji su se proizvodili
od 1. siječnja 19991. do 1. travnja 2000. godine.

II. ZAHTJEVI

Zamjenski sustavi iz točke l,
kad su ugrađeni na vozilo, moraju zadovoljavati sljedeće zahtjeve:

Kategorija (A): razina buke u
vožnji može biti najviše 80 dB(A)

Kategorija (B): razina buke u
vožnji može biti najviše 77 dB(A)

Povratni tlak kod navedenih
zamjenskih sustava može iznositi najviše 50 kPa (0,5 bar) ili ne smije prijeći
vrijednost izmjerenu s izvornim uobičajenim sustavom za smanjenje buke više od
25%.

III. ISPITIVANJE

Ispitivanje zamjenskih
sustava izvodi se sukladno metodama navedenim u točkama 6.2 i 6.3 Priloga 1.
Naredbe o homologaciji zamjenskih sustava za smanjenje buke (»Narodne novine«
br. 70A/01). To se ispitivanje provodi na uzorku. Veličinu uzorka određuje Državni
zavod za normizaciju i mjeriteljstvo (u dalj­njemu tekstu: Zavod) pojedinačno
za svaki tip zamjenskog sustava, ovisno o broju njegovih izvedbi.

Ispitivanje provodi stručno osposobljena pravna osoba
na koju podnositelja zahtjeva uputi Zavod.

IV. POTVRĐIVANJE SUKLADNOSTI

Postupak potvrđivanja pokreće se podnošenjem zahtjeva
Zavodu. Zahtjev mora sadržavati sljedeće podatke:

– naziv i adresu
podnositelja zahtjeva/izvoznika

–  datum podnošenja zahtjeva

–  popis tipova zamjenskih sustava (ili njegovih dijelova) s iz­ved­bama
i podacima o:

–  marki, tipu i varijanti vozila za koje je zamjenski sustav
namijenjen, uključujući razdoblje proizvodnje tipa vozila

–  proizvođačev (kataloški) broj zamjenskog sustava ili dijela
sustava.

U prilogu zahtjeva potrebno je dostaviti katalog
proizvoda i odgovarajuću tehničku dokumentaciju, pomoću kojih se može izvršiti
identifikacija tipa i izvedbe zamjenskog sustava ili dijela sustava.

Na osnovu provedenih ispitivanja pravna osoba izrađuje
izvještaj o ispitivanju koji dostavlja Zavodu. U Izvještaju se navode
identifikacijske oznake zamjenskih sustava i rezultati ispitivanja.

Na osnovu izvještaja o ispitivanju pravne osobe i
pregleda proizvodnih postupaka Zavod izdaje potvrdu o sukladnosti kojom se
potvrđuje sukladnost zamjenskog sustava sa zahtjevima ove Naredbe ili rješenje
kojim se uskraćuje izdavanje potvrde o sukladnosti. U rješenju o uskraćivanju
potrebno je navesti razloge za takovu odluku.

V. OZNAČAVANJE

Sastavni dijelovi zamjenskog
sustava za smanjenje buke, osim cijevi i dijelova za pričvršćenje, moraju na
sebi nositi neizbrisive oznake proizvođača kao i kataloški ili proizvodni broj,
s kojima se mogu jednoznačno identificirati. Oznake moraju biti postav­ljene na
mjesto koje je vidljivo i lako dostupno čak i kad je dio sustava ugrađen na
vozilo.

Također, sastavni dijelovi
moraju biti označeni potvrdbenom oznakom koja je određena u potvrdi o
sukladnosti. Potvrdbena se oznaka sastoji od oznake »HR 59« iza koje se nalazi
sedmeroznamenkasti broj. Prve dvije znamenke označavaju proizvođača (izvoznika)
zamjenskih sustava, a ostalih pet označavaju tip i izvedbu sastavnoga dijela
zamjenskog sustava. Potvrdbena oznaka mora se postaviti neposredno iza kataloškog
(proizvodnog) broja. Visina znakova u potvrdbenoj oznaci ne smije biti manja od
8 mm.

VI. PROVJERA SUKLADNOSTI

Posjednik potvrde o
sukladnosti je dužan jednom godišnje izvršiti provjeru sukladnosti na uzorku
koji je određen kao najmanje 20% od ukupno odobrenih tipova zamjenskih sustava.
Uzorak ne može biti manji od 2 tipa. Smatrat će se da je sustav/dio sustava za
smanjenje buke usklađen sa zahtjevima ovog priloga ako izmjerena razina buke ne
prelazi granice propisane u točki II. za više od 1 dB (A).

U svrhu provjere sukladnosti
proizvodnje Zavod mora iz svake godišnje proizvodnje uzeti slučajne uzorke
odobrenih tipova zamjenskog sustava za smanjene buke, ispitati ih i provjeriti
sukladnost s odredbama ovog priloga. Broj uzoraka za provjeru tipa iznosi
najmanje 1 ali ne više od 3. Umjesto ovih ispitivanja mogu se upotrijebiti
rezultati ispitivanja koja se navode u stavku 1. ove točke. Na osnovu provedene
provjere, potvrda o sukladnosti se potvrđuje ili povlači.

VII. NAKNADE

Sve troškove i naknade u postupku potvrđivanja i
provjere sukladnosti zamjenskih sustava za smanjenje buke snosi podnositelj
zahtjeva.

Naknada za pokriće troškova provođenja postupka i
izdavanja potvrde o sukladnosti iznosi 1.000,00 kn po tipu sustava/dijela
sustava obuhvaćenog potvrdom, a za provjeru sukladnosti proizvoda iznosi 500,00
kn. Navedene naknade podnositelj zahtjeva uplaćuje na žiroračun Zavoda.

Troškove ispitivanja podnositelj zahtjeva uplaćuje
neposredno pravnoj osobi.

Naknade i troškovi iz ovog članka
plaćaju se bez obzira na to hoće li nakon provedenog postupka biti izdana
potvrda o sukladnosti ili ne.

Naredba, NN 203/2003-3255